Communitas » Inspirasie
Om in die geloof te onderskei…
Written by Frederick on May 11, 2009 . Posted in Inspirasie
'n Toerustingsprogram vir gemeenteleier
Enkele Uitgangspunte oor geloofsonderskeiding:
• Om in die geloof te onderskei, beteken dat ons onsself oopstel sodat die Here ons deur Sy Woord en Gees kan lei.
• Geloofsonderskeiding is daarom in een woord om te leer om te luister, na die Stem van God soos dit na ons kom deur die Woord onder leiding van die Gees.
• Wanneer ons geloofsonderskeiding doen lees ons die Bybel nie om nuwe informasie te ontvang nie, maar om deur die Skrif gevorm te word.
• Om ons oop te stel vir die leiding van die Gees beteken dat ons onsself oopstel om deur die Gees in beweging gebring te word.
• Ons is ontvangers(draers) en nie besitters van die waarheid nie. Ons ontvang die waarheid soos wat ons deelneem aan God se koninkryksmissie op aarde.
Ef 4:4 herinner ons dat dit net een Gees is wat ons lei en dat daar net een Hoop is waartoe ons gelei word! Ons kan dus verwag dat daar in ons Luisterende Geloofsonderskeiding helderheid sal kom oor hierdie een Hoop.
Geloofsonderskeiding in die praktyk:
Om ons agenda in lyn te bring met God se Agenda
Hierdie is 'n prosesvoorstel vir leiersgroepe wat gereeld bymekaar kom om saam in die geloof te onderskei:
Ons doen hierdie oefening binne die ritme van die Seisoen van Luister se siklus:
Rus, Hoor en Leef
Rus Gee tyd om stil te raak en in die teenwoordigheid van die Here te kom
• Wandel in die Woord : Lees Fil 1: 29-2:11
Philippians 1:27-2:11 (New International Version)
Terwyl dit gelees word wees bedag daarom dat die Gees jou aandag gaan vestig op 'n woord of 'n frase, of dalk mag daar 'n vraag by jou opkom. Merk die woord of frase of maak 'n aantekening oor die vraag.
• Verdeel in pare en vertel vir mekaar waar jou aandag vasgevang is of wat die vraag is wat jy wil deel. Luister na mekaar want julle gaan terugvoer gee oor dit wat jou gespreksgenoot gesê het.
• Deel nou in die groter groep wat julle by julle gespreksgenoot gehoor het.
• Antwoord nou die vraag: Wat het die Gees vanaand onder ons gedoen terwyl ons die Woord gelees het?
• Hoe verander dit ons groep se agenda of sienswyse?
Voorbeelde van "God-vrae"
o Wie is God?
 Geloofsonderskeiding begin eintlik elke keer by hierdie eenvoudige vraag: Wie is God in hierdie situasie? Wie wil God vir ons wees in hierdie situasie? God openbaar homself verskillend in elke konteks. Geloofsonderskeiding is om God weer nuut te ontdek in die situasie waarin ons nou is.
o Waarmee is God nou besig?
 'n Belangrike vraag as mense dink dit gaan baie sleg. Dit help hulle om raak te sien dat God in "slegte" tye juis besig is om deur sy Gees vernuwingswerk te doen. Is God nog die subjek van 'n aktiewe werkwoord in ons taal? Pat Keifert is bekend daarvoor dat hy in sulke moeilike situasies aan leiers wat hom sou vra: We really do not know what the hell is going on," 'n wedervraag te vra: "Lets talk about what in heavens name God is up to?"
o Wat is God besig (herhaaldelik) om vir ons te sê?
 Ons het almal die ervaring dat die Here in 'n sekere tyd van ons lewe byna oor en oor dieselfde ding vir ons sê. Dit is een van die wonderlike ontdekkings wat gemeentes maak wanneer ons stil genoeg raak om na God se stem te luister. Omdat ons weet dat dit één Gees is wat ons lei, kan ons met vrymoedigheid as leiers luister na die getuienisse van die gemeente, en sal ons die ontdekking maak die Gees in 'n spesifieke tyd 'n spesifieke boodskap bevestig (Ef 4)
Enkele nuwe Testamentiese begrippe wat duidelikheid gee oor die verskillende maniere waarop geloofsonderskeiding in die Nuwe Testamentiese gemeentes gefunksioneer het.
1 Kor 12:10 om tussen die geeste te onderskei en gekonfronteer te word met die waarheid…"diakrisis"
I Kor 4:5 om dinge wat in die duisternis verborge is aan die lig te bring en die bedoelings van die hart bloot te lê…"Krino" is om regspraak te doen
Lukas 1:17 en Ef 1:8 gebruik die woord " phronesis" om na te dink met die doel om die regte pad te vind of om met Wysheid te lewe
In Fil 2:2 word phroneo gebruik om aan te toon dat ons saam strewe…letterlik om saam te stoei en nie noodwendig by 'n antwoord te kry nie!
In Fil 2:5 koppel Paulus phroneo aan Christus- om dieselfde gesindheid van Christus te hê….
Om in die geloof te onderskei is al hierdie bogenoemde dinge en moet nie net gereduseer word tot wat reg of verkeerd is nie.
Verdere leeswerk: God praat leef luisterryk in vergaderings
Frederick Marais Bybelmedia 2007
Geestelike leiers…glo Gód kan oneindig meer doen
Written by webmeester on March 11, 2009 . Posted in Inspirasie
Verskeie persone neem die leierrol op omdat hulle die dieper behoefte het om te wys dat hulle wel saak maak. Hulle wil op hierdie manier sê hulle is iets werd, hulle lewe is betekenisvol, hulle is iemand met wie jy rekening moet hou.
Dalk probeer hulle onbewustelik 'n onderwyser of ouer wat hulle geïgnoreer het se aandag trek. Moontlik wil hulle iemand wat hulle seergemaak het 'n punt wys. Hulle steek hierdie dieper dryfveer weg agter lofwaardige tekste wat hulle eie visie versterk.
Omdat die dryfveer in hierdie leierskap jou eie self is, is die grootte van die visie en die omvang van die impak beperk tot jou eie vermoëns. Die verskil is vasgevang in jou eie denke en gebede.
Geestelike leiers weet daar is 'n ander Geheim. Daarom gee Paulus aan God die eer: "Aan Hom wat deur sy krag wat in ons werk, magtig is om oneindig meer te doen as wat ons bid of dink…"(Efesiërs 3:20). Geestelike leiers glo Gód kan oneindig meer doen.
As jy klaar gebid en gedink het… laat Gód toe om oneindig meer te doen. Ook in en deur jou.
Geestelike leiers … morf
Written by webmeester on January 31, 2009 . Posted in Inspirasie
Toe ek destyds klas in pottebakkery geloop het, het die dosent elke bekertjie wat ek op die wiel gedraai het, met 'n vislyn in die middel deurgesny. Hy wou my leer om dieselfde dikte wand te bly behou. Hoekom? wou ek weet, baie geïrriteerd toe hy my soveelste poging verwoes. "Omdat jy eendag vir mense baie van dieselfde goed moet maak."
"Ek's g'n fabriekswerker nie," het ek teruggekap. "Ek wil elke item 'n eie unieke kunswerk maak!" Hy het nog drie van my pogings gehalveer. Later jare, toe ek 'n mooi bak gooi, wou mense dieselfde ding hê. Oor en oor. Gelukkig was daar ander wat unieke kunswerke ook wou hê.
Die kuns van leierskap is om vir diegene wat dit nodig het, dieselfde te bly aanbied totdat hulle selfvertroue en sekuriteit beleef. Én ons moet vir ander die oop ruimtes bied waarin verandering moontlik is. Eintlik skep ons net die ruimte waarin elkeen se behoefte erken word.
Die harde werklikheid van leierskap is dat jy nie mense kan begelei na waar jyself nog nie is nie. Jy moet eers self morf (Griekse morphoo). Daarom word geestelike leiers geróép deur Iemand wat reeds daar is. Paulus sê: "… laat God julle verander (metamorphousthe) deur julle denke te vernuwe…" (Rom 12:2).
Geestelike leiers wil help morf. "My kinders, ek verkeer van voor af weer in geboortepyne oor julle totdat Christus in julle gestalte (morphothe) kry."(Gal 4:19).
As jy nog nie self daar is nie? Leiers met wysheid bemagtig diegene wat reeds daar is om hulle saam met die res van die span daarheen te begelei. Wie weet, dalk het God iemand in jou span geroep vir 'n tyd soos hierdie om jou te help morf vir die volgende fase in jou bediening. Al morf jy net om nie so bedreig te voel as iemand anders reeds 'n antwoord het nie…
Leierskap in 2009
Written by webmeester on January 9, 2009 . Posted in Inspirasie
2009 is vol geleenthede vir geestelike leierskap!
Dit kos nie 'n kristalbal om 'n rowwe jaar te voorspel nie. In die VSA is meer as 1.9 miljoen mense hulle werk kwyt en word voorspel dat 8 persent vanjaar werkloos sal wees. Die effek van 'n wêreldekonomie in 'n resessie is dat mense in hulle emosionele lewe dieselfde turbulensie voel. Vroeër was dit maklik om hoop te koop vanweë jou finansiële vermoë. Nou moet hoop uit 'n ander oord kom. Begin ten minste aandag gee aan die volgende twee geleenthede.
Geleentheid 1: Bou geestelike groei
Vir geestelike leiers is dit nie noodwendig slegte nuus nie. 2009 is 'n jaar vol geleenthede vir geestelike leierskap. My ervaring toe ons in die boerderygemeenskap tydens droogtes en misoeste moes oorleef, wys dat hierdie die tye is waarin jy mense op 'n dieper vlak kan bystaan.
Gestroop van sekerhede is dit die tyd om hulle weer te verbind aan dieper vertroue in God.
Geestelike gewoontes wat in welvaartstye afgeskeep word, moet nou afgestof en opnuut beklemtoon word.
Geestelike gawes help mense om te fokus op wat hulle hét in plaas van te fokus op wat hulle verloor.
Goeie verhoudings wat nie met geld gekoop kan word nie, kan gesmee word oor 'n koppie koffie en 'n oop Bybel.
Gebedstoewyding kry meer impak in 'n tyd van afhanklikheid.
Geestelike groei in toegewyde dissipelskap vorm die platvorm vir 'n Godgefokusde lewe in die volgende ekonomiese opswaai.
Geleentheid 2: Bou vertroue
In 'n Gallup artikel, sê Tom Rath en Barry Conchie (outeurs van Strengths Based Leadership: Great leaders, Teams, and Why people follow) dis maklik vir leiers om nie te verstaan wat hulle volgelinge soek nie. Veral omdat dit waarvoor leiers betaal word om te doen nie altyd strook met wat volgelinge soek nie.
Volgelinge (hulle het 10 000 ondervra!) het veral 4 basiese behoeftes: vertroue (trust), deernis (compassion), stabiliteit en hoop.
Oor vertroue sê Tom Rath: "I think trust is primarily built through relationships, and it's important because it's the foundational currency that a leader has with his team or his followers."
En Barry Conchie: "A baseline level of trust exists at the transactional level when people see leaders doing what they say they will do. But real trust is actually much more complicated than that. Trust also speaks to behavioral predictability. It's hard to trust a volatile leader in times of change."
Rath se advies: "Leaders need to be thinking constantly about what they're doing to create a basic sense of security and stability throughout an organization."
Wat van hoop oftewel die "visie-ding"?
Só dink Rath:
"That's one of the things that poses a real challenge for leaders. They've got to find the right balance of providing stability in the moment while giving followers hope and inspiration for the future. Followers need to see how things will get better and what that future might look like. Leaders need to build that foundation of stability, and hope sits on top of that. I'm not sure if it's possible to create hope without starting with stability at the base."